A Tanács 3494/86/EGK rendelete
(1986. november 13.)
a tojásra vonatkozó forgalmazási előírásokról szóló 2772/75/EGK rendelet, valamint a keltetőtojások és a naposcsibék termeléséről és forgalmazásáról szóló 2782/75/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre,
tekintettel a legutóbb az 1475/86/EGK rendelettel módosított [1], a tojás piacának közös szervezéséről szóló, 1975. október 29-i 2771/75/EGK tanácsi rendeletre [2] és különösen annak 2. cikke (2) bekezdésére,
tekintettel a legutóbb az 1475/86/EGK rendelettel módosított, a baromfihús piacának közös szervezéséről szóló, 1975. október 29-i 2777/75/EGK tanácsi rendeletre [3] és különösen annak 2. cikke (2) bekezdésére,
tekintettel a Bizottság javaslatára,
mivel a legutóbb a 3791/85/EGK rendelettel módosított [4] 2772/75/EGK tanácsi rendelet [5] meghatározza a tojások egyes forgalmazási előírásait;
mivel az előírások bevezetése óta szerzett tapasztalatok azt mutatják, hogy szükséges a hatály egyértelműbb meghatározása; mivel figyelembe véve a tojáskeltető üzemekben újabban alkalmazott módszereket, és a tojástermékek termelése és forgalmazása ösztönzésének céljából rendelkezni szükséges különösen a keltetett tojásoknak a vonatkozó előírások hatálya alóli kivonásáról;
mivel a legutóbb a 3791/85/EGK rendelettel módosított 2782/75/EGK tanácsi rendelet [6] meghatározza a keltetőtojások és a naposcsibék termelésére és forgalmazására vonatkozó rendelkezéseket; mivel annak érdekében, hogy a keltetőgépből kivett tojások megkülönböztethetők legyenek a 2772/75/EGK rendelet hatálya alá eső tojásoktól, a keltetőtojások azonosítására vonatkozó rendelkezéseket módosítani kell; mivel meghatározott időközönként adatokat kell gyűjteni a keltetőgépből kivett tojásokról és azok felhasználásáról,
ELFOGADTA EZT A RENDELETET:
1. cikk
A 2772/75/EGK rendelet a következőképpen módosul:
1. Az 1. cikk (1) és (2) bekezdése helyébe a következő lép:
"(1) A "tojás" olyan héjas tyúktojás, amely közvetlen emberi fogyasztásra vagy élelmiszer-ipari felhasználásra alkalmas, kivéve a keltetett tojásokat.
(2) Az "ipari tojás" beleértve a keltetett tojásokat is, az 1. pontban szereplőtől eltérő héjas tyúktojás."
2. A 6. cikk (2) bekezdését el kell hagyni.
3. A 9. cikk helyébe a következő lép:
"9. cikk
A C. osztályú tojások azok a tojások, amelyek nem felelnek meg az A. és a B. osztályú tojásokkal szemben támasztott követelményeknek. Csak tojásfeldolgozó üzemek vagy az ipar részére adhatók át."
2. cikk
A 2782/75/EGK rendelet a következőképpen módosul:
1. Az 5. cikkben:
- az (1) bekezdés helyébe a következő lép:
"(1) A naposcsibe termelésére használt keltetőtojásokat egyedileg jelölik.",
- a (2) bekezdést el kell hagyni, egyidejűleg a (3), illetve a (4) bekezdés számozása (2) és (3) bekezdésre változik.
2. A 7. cikk a következőképpen módosul:
"7. cikk
Minden keltetőnek egy vagy több nyilvántartást kell vezetnie, amelyben a következő adatokat tüntetik fel fajta, kategória (tenyészcsirke nagyszülő, szülő vagy haszoncsirke) és típus (húscsirke, tojótyúk vagy kettős hasznosítású) szerint:
a) a tojások keltetőgépbe helyezésének dátuma, a keltetett tojások száma, és annak a telepnek az azonosítószáma, ahol a keltetőtojásokat előállították;
b) a kikelés dátuma és a ténylegesen felhasználásra kerülő naposcsibék száma;
c) a keltetőgépből kivett keltetett tojások száma és a vásárló adatai."
3. A 8. cikk a következőképpen módosul:
"8. cikk
A keltetőgépből kivett keltetett tojások emberi fogyasztásra nem, csak egyéb célra hasznosíthatók. A 2772/75/EGK rendelet 1. cikke (2) bekezdésének értelmében ipari tojásként felhasználhatók."
4. A 9. cikk (1) bekezdése helyébe a következő lép:
"(1) Minden keltetőállomásnak havonta tájékoztatnia kell a tagállam illetékes hatóságát fajtánkénti, kategóriánkénti és típusonkénti bontásban a keltetésre berakott tojások számáról, és a ténylegesen kikelt naposcsibék számáról."
3. cikk
Ez a rendelet 1987. január 1-jén lép hatályba, a 2. cikk kivételével, amely 1987. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1986. november 13-án.